Diari Oficial de la Generalitat Valenciana


Sumari del DOGV 4471, del 01-04-2003 (2003/3367)

ORDE de 6 de febrer de 2003, de la Conselleria de Cultura i Educació, per la qual es convoquen subvencions per a la formació en l'àmbit de l'activitat física i de l'esport.
----------------------------------------------------------------------------------------------------------------------------------------------------------------------------

### Dades del document

Número de DOGV
:   4471

Data del DOGV
:   01-04-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/3367


Data del document
:   06-02-2003

Organisme emissor
:   Conselleria de Cultura i Educació

Tipus de document
:   Ordre

Correcció d'errades

 Descriptors 

:   * alumne
    * ajuda pública
    * assignació per estudis
    * suport econòmic
    * esport professional
    * organització esportiva

ORDE de 6 de febrer de 2003, de la Conselleria de Cultura i Educació, per la qual es convoquen subvencions per a la formació en l'àmbit de l'activitat física i de l'esport. [2003/3367]
  
La Llei 4/1993 de la Generalitat Valenciana, de 20 de desembre, de l'Esport, de la Comunitat Valenciana, en el seu article 3 apartat l), establix com una de les línies generals d'actuació de la Generalitat Valenciana la formació i l'actualització del personal tècnic i la regulació de les titulacions esportives.
  
La citada Llei de l'Esport de la Comunitat Valenciana establix en el seu article 20, que les federacions esportives col·laboraran i programaran junt amb la Generalitat Valenciana en la formació de tècnics esportius.
  
En virtut d'això, i en ús de les competències en matèria d'esport assignades pel Decret 7/2002, de 25 de juliol (DOGV 26/07/2002), del president de la Generalitat Valenciana a la Conselleria de Cultura i Educació i d'acord amb el que establix l'article 35 del Llei 5/1983, de 30 de desembre, de Govern Valencià, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
DISPOSE
  
Primer. Objecte
  
L'objecte de la present orde és convocar subvencions per a l'assistència de tècnics i professionals a activitats de formació permanent, així com per a entitats que organitzen activitats formatives a la Comunitat Valenciana; tot això dins de l'àmbit de l'activitat física i de l'esport.
  
Segon. Modalitats de subvencions
  
Les ajudes que es convoquen i regulen per la present orde podran ser d'alguna de les següents modalitats:
  
- Ajudes per a alumnat que assistisca a activitats diverses de formació permanent en l'àmbit de l'activitat física i de l'esport, com ara congressos, seminaris, jornades tècniques, etc., a les quals es referixen de forma específica les bases arreplegades en l'annex I.
  
- Ajudes per a alumnat que assistisca a cursos de formació d'entrenadors i tècnics esportius, als quals es referixen específicament les bases arreplegades en l'annex II.
  
- Ajudes per a federacions esportives de la Comunitat Valenciana que organitzen cursos dirigits a titular tècnics esportius o diplomar entrenadors esportius en les diferents modalitats esportives, a què es referixen específicament les bases arreplegades en l'annex III.
  
- Ajudes per a entitats que organitzen activitats de formació de postgrau i formació permanent en l'àmbit de l'activitat física i de l'esport amb caràcter extraordinari, com màsters, congressos, jornades, etc., a la Comunitat Valenciana, a què es referixen de forma específica les bases arreplegades en l'annex IV.
  
Tercer. Import màxim
  
L'import global màxim destinat a atendre les subvencions a què es referix esta orde serà 68.587,65 euros, a càrrec de l'aplicació pressupostària 09.09.457,10 dels pressuposts de la Generalitat Valenciana per al 2003, de les quals seran:
  
- 15.167,65 euros a càrrec de la línia T2515000.
  
- 22.770,00 euros a càrrec de la línia T2793000.
  
- 30.650,00 euros a càrrec de la línia T2794000.
  
Quart
  
S'establirà una prelació entre les sol·licituds presentades per mitjà de la seua comparació atenent els criteris de valoració fixats en les bases que figuren com a annexos I, II, III, i IV, i s'adjudicaran només aquelles que hagen obtingut una valoració més alta fins a l'esgotament del crèdit pressupostari consignat a l'efecte.
  
Quint
  
Aprovar les bases per què es regirà la present convocatòria i que s'arrepleguen en els annexos I, II, III, i IV.
  
DISPOSICIONS FINALS
  
Primera
  
Es delega en el director general de l'Esport la facultat de concedir o denegar estes subvencions, i se l'autoritza perquè dicte les resolucions i les instruccions necessàries per al desenrotllament i l'execució de la citada orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició, excepte les administracions públiques, o bé cabrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 6 de febrer de 2003
  
El conseller de Cultura i Educació,
  
MANUEL TARANCÓN FANDOS
  
ANNEX I
  
Bases per què es regula la concessió de subvencions a tècnics i professionals per a l'assistència a activitats de formació permanent de l'activitat física i de l'esport
  
1. Beneficiaris
  
Tècnics i professionals de l'activitat física i de l'esport que assistisquen a activitats que tinguen per objecte la formació de postgrau i la formació permanent en l'àmbit esportiu, com ara màsters, congressos, jornades tècniques, etc.
  
2. Objecte i aplicació de les ajudes
  
2.1. Les subvencions podran sol·licitar-se per a cobrir parcialment el finançament de gastos de matrícula, gastos de viatge, allotjament i manutenció per a assistir a congressos, cursos, jornades o seminaris de formació permanent en l'àmbit esportiu.
  
2.2. Als efectes del que establix el paràgraf anterior, les activitats hauran de generar un gasto mínim de 150 euros, que haurà d'especificar-se en el pressupost a què es referix la base 5.3.g del present annex I.
  
2.3. Les activitats formatives hauran de realitzar-se almenys parcialment i haver generat els gastos objecte de sol·licitud durant l'any 2003 i abans del final del termini de presentació de les justificacions.
  
2.4. Les activitats a què es referix el present annex I hauran de tindre per objecte algun dels àmbits següents:
  
a) Àrea de rendiment esportiu. Atés dins d'esta els aspectes referents a àmbits propis de l'entrenament en una o diverses modalitats esportives reconegudes oficialment i altres ciències quan estiguen relacionades amb l'entrenament com medicina, fisiologia, biomecànica i altres que puguen considerar-se com a tals.
  
b) Àrea de gestió de l'esport. Atés dins d'esta les dirigides a la gestió i direcció d'entitats, programes esportius o instal·lacions esportives.
  
2.5. S'entendran expressament fora de l'àmbit de les subvencions del present annex les activitats següents:
  
a) Les que comporten l'obtenció de títol acadèmic.
  
b) Cursos que comporten titulació o obtenció de diplomes de tècnics esportius de diferents nivells que puguen organitzar les federacions esportives, les seues escoles d'entrenadors o altres entitats.
  
c) Les destinades a la formació del professorat, o que tinguen per objecte aspectes curriculars propis d'assignatures del sistema educatiu reglat.
  
d) Les que estiguen integrades directament o complementàriament, com a seminaris o pràctiques, en plans d'estudis del sistema educatiu.
  
3. Requisits dels beneficiaris
  
Els beneficiaris hauran de reunir els següents requisits:
  
a) Tindre veïnat administratiu en qualsevol municipi de la Comunitat Valenciana.
  
b) Estar en possessió de títol de llicenciat, diplomat, enginyer o equivalent, comptar amb la titulació de tècnic esportiu superior o màxima titulació federativa nacional, o comptar amb la titulació en formació professional de família d'activitat física.
  
c) Haver formalitzat la inscripció per a l'activitat formativa objecte de sol·licitud d'ajuda.
  
4. Import global màxim i línia de subvenció que les finança
  
4.1. L'import global màxim de les ajudes a què es referixen les bases arreplegades en el present annex I, serà de 7.584,00 euros, a càrrec de l'aplicació pressupostària 08.67.809.95, codi línia T2515000, dels pressuposts de la Generalitat Valenciana per a l'any 2003.
  
4.2. L'import màxim per sol·licitant serà de 600 euros.
  
4.3. L'import de la subvenció en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
4.4. Si desenrotllats els actes d'instrucció corresponents i assignades les ajudes a què es referix el present annex I no s'esgotara l'import global màxim establit en la base 4.1, l'import no adjudicat s'assignarà a les sol·licituds presentades per a les ajudes a què es referix l'annex II de la present orde, sense necessitat d'obrir nou termini de sol·licituds.
  
5. Sol·licituds i documentació
  
5.1. L'interessat presentarà una sol·licitud per a cada activitat formativa, amb un màxim de tres activitats per any, i sense superar en conjunt l'import màxim de 600 euros a què es referix la base 4.2 del present annex.
  
5.2. Les sol·licituds es realitzaran per mitjà d'instància dirigida al conseller de Cultura i Educació, segons model normalitzat que figura com a annex I B a la present orde i que es trobarà a disposició dels interessats en les seccions d'Esports de les direccions territorials de Cultura i Educació.
  
5.3. L'imprés normalitzat de sol·licitud, degudament omplit, anirà acompanyat de la següent informació i documentació:
  
a) Fotocòpia confrontada del DNI, que haurà d'anar acompanyada de fotocòpia confrontada del NIF únicament en el cas que el DNI no arreplegue ja estes dades.
  
b) Certificat d'empadronament, que acredite la seua residència a la Comunitat Valenciana.
  
c) Fotocòpia de la titulació, a la qual es referix la base 3.b.
  
d) Curriculum vitae. Exclusivament s'incorporaran i acreditaran documentalment aquells mèrits inclosos en el barem de la base 6.2 del present annex I.
  
e) Programació tècnica de l'activitat: convocatòria, dades de l'entitat organitzadora, dates, hores lectives, continguts, etc.
  
f) Fotocòpia confrontada del document que acredite el pagament de la inscripció o de l'admissió a l'activitat.
  
g) Pressupost de gastos per conceptes.
  
h) Fitxa de manteniment de tercers (dades bancàries) segons imprés normalitzat que es podrà retirar en les seccions d'Esports de les direccions territorials de Cultura i Educació, sempre que no s'haja presentat dins del mateix exercici econòmic, davant de la Direcció General de l'Esport, en compliment de la mateixa o semblant convocatòria de subvencions.
  
5.4. A més de la informació i documentació assenyalada en el punt 5.3, la Direcció General de l'Esport podrà demanar qualsevol altra que considere necessària per al millor coneixement i comprensió de l'aplicació de la subvenció.
  
5.5. Les sol·licituds es presentaran en el Registre General de la Conselleria de Cultura i Educació, en el registre auxiliar de la Direcció General de l'Esport, o en els registres de les direccions territorials de Cultura i Educació, les seccions d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.6. El termini de presentació de sol·licituds serà des de l'endemà de la publicació de la present orde en el Diari Oficial de la Generalitat Valenciana fins al dia 19 de setembre del 2003.
  
5.7. L'admissió a tràmit d'una sol·licitud de subvenció no generarà cap compromís de concessió d'aquella.
  
5.8. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè l'esmenen en el termini de deu dies i se'ls indicarà que, si així no ho feren, es considerarà que han desistit de la seua petició; tot això després de la resolució dictada pel director general de l'Esport.
  
6. Valoració de les sol·licituds i resolució del procediment
  
6.1. Per a estudiar i valorar les sol·licituds presentades es constituirà una comissió tècnica d'avaluació formada per cinc membres designats pel director general de l'Esport. La comissió tècnica d'avaluació podrà assessorar-se amb experts i professionals per a la valoració de sol·licituds, en cas de considerar-se convenient.
  
6.2. La valoració de les sol·licituds s'efectuarà atenent els següents criteris:
  
6.2.1. Formació acadèmica, valorada amb un màxim de 4 punts.
  
- Títol de doctor: 4 punts.
  
- Títol de llicenciat, enginyer, arquitecte, o equivalent: 3 punts.
  
- Títol de diplomat: 2 punts.
  
- Títol de formació professional de la família d'activitat física: 1 punt.
  
S'acreditarà per mitjà de: fotocòpia confrontada de la titulació acadèmica.
  
6.2.2. Formació específica esportiva valorada fins a un màxim de 4 punts:
  
- Entrenador nacional o equivalent: 0.75 punts
  
- Entrenador regional o equivalent: 0.5 punts S'acreditarà per mitjà de fotocòpia confrontada de les titulacions més amunt indicades.
  
6.2.3. Publicacions, ponències, comunicacions relacionades amb les activitats fisicoesportives. El conjunt d'este apartat es valorarà fins a un màxim de 3 punts.
  
Per cada publicació, ponència o comunicació es podrà obtindre fins a un màxim de 0.25 punts, s'acreditarà per mitjà de: fotocòpia confrontada de les actes del congrés on aparega el nom del sol·licitant i el títol de la publicació, ponència o comunicació o la documentació corresponent.
  
6.2.4. Experiència professional fins a un màxim de 4 punts atenent al següent barem:
  
a) Docent, en cursos encaminats a l'obtenció del títol d'entrenador nacional organitzats per les federacions esportives o altres organismes, docència en els centres d'ensenyança superior que conduïsquen a l'obtenció del títol de llicenciat en educació física, llicenciat en ciències de l'activitat física i esport o diplomat en magisteri especialitzat en educació física.
  
Es valorarà amb 1 punt per curs acadèmic impartit en els centres d'ensenyança superior i 0.5 per cada curs impartit encaminat a l'obtenció del títol d'entrenador nacional o equivalent.
  
b) Servicis prestats a les federacions esportives en llocs de director tècnic, gerent o altres que es puguen acreditar, a raó de 0.5 per cada any de servici prestat en federacions.
  
c) Entrenador esportiu. A raó de 0.5 per cada any de servici com a entrenador.
  
S'acreditarà per mitjà de: certificat dels servicis prestats expedit per l'organisme competent.
  
6.2.5. Inclusió com a tècnic de programes de tecnificació de les federacions esportives, en col·laboració amb la Generalitat Valenciana. Es valorarà amb 2 punts cada any d'experiència, fins a un màxim de 10 punts. S'acreditarà per mitjà del corresponent certificat de l'organisme competent.
  
6.2.6. L'acreditació de la condició d'esportista d'elit o d'alt nivell, fins a un màxim de 5 punts. Esta àrea es valorarà amb 5 punts per l'acreditació de la condició d'esportista d'Alt Nivell o Elit ?A- i amb 3 punts per l'acreditació de la condició d'esportista d'Elit ?B?.
  
S'acreditarà per mitjà de el corresponent certificat de l'organisme competent.
  
6.2.7. La comissió de valoració podrà afegir fins a un màxim de 10 punts quan l'activitat per a la qual se sol·licita la subvenció es considere d'especial interés atenent a la rellevància científica o tècnica, o la seua gran càrrega lectiva.
  
6.2.8. En base a allò que s'ha establit per a la prelació de sol·licituds en l'apartat 4 de la present orde, s'inclouran fins a un màxim de cinc sol·licitants per activitat. Estos seran els que major puntuació obtinguen entre els sol·licitants per a eixa activitat formativa.
  
6.3. La comissió tècnica d'avaluació elevarà proposta de concessió o denegació de subvenció al director general de l'Esport que resoldrà, per delegació del conseller de Cultura i Educació, en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no es dicte resolució expressa en el termini de tres mesos des de la finalització del termini de presentació d'instàncies, s'entendran denegades.
  
6.4. La Direcció General de l'Esport notificarà als interessats la resolució de concessió o denegació de les sol·licituds presentades, i també exposarà la resolució públicament en els taulers d'anuncis de les seccions d'esports de les direccions territorials de Cultura i Educació d'Alacant, Castelló i València.
  
7. Obligacions dels beneficiaris
  
7.1. Mantindre's en la situació que legitima la seua concessió.
  
7.2. Acreditar el compliment dels requisits i les condicions que determinen la concessió o gaudi de l'ajuda.
  
7.3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
7.4. Comunicar a la Conselleria de Cultura i Educació l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
7.5. Acreditar degudament la realització i l'aprofitament de l'activitat per a la qual es concedix l'ajuda per mitjà del corresponent certificat d'aprofitament o títol corresponent.
  
8. Modificació de la resolució de concessió
  
8.1. L'import de la subvenció concedida en cap cas podrà ser d'una quantia tal que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
8.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
9. Procediment de pagament, termini i forma de justificació
  
9.1. El pagament es realitzarà d'una sola vegada i una vegada justificada degudament l'ajuda.
  
9.2. Per al cobrament de l'ajuda, els beneficiaris hauran de presentar la documentació següent:
  
- Certificat d'assistència i/o aprofitament.
  
- Certificat de gastos i compte justificatiu, segons model que figura com a annex V d'esta orde, en el qual se citen les factures que s'aporten.
  
- Fotocòpia confrontada de les factures corresponents als gastos.
  
9.3. Les justificacions hauran de presentar-se abans del 17 de novembre del 2003, llevat que s'amplie el termini en la resolució de concessió de subvencions.
  
10. Reintegrament de les subvencions
  
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit inclòs en la base 8.1, quan la subvenció principal siga de la Generalitat Valenciana, caldrà reintegrar l'excés obtingut sobre el cost de l'activitat desenrotllada.
  
11. Base final
  
En tot allò que no preveu esta orde, els beneficiaris se sotmetran al que establixen la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici de què es tracte.
  
Tot això sense perjuí del règim d'infraccions i sancions previst en el títol VI del Text Refós de la Llei d'Hisenda Pública de la Generalitat Valenciana.
  
ANNEX II
  
Bases per què es regula la concessió de subvencions per a cursar estudis d'entrenador i tècnic esportiu
  
1. Beneficiaris
  
Alumnes que cursen estudis per a diplomar-se o titular-se com a entrenador o tècnic esportiu durant 2003.
  
2. Objecte i aplicació de les ajudes
  
2.1. Les subvencions podran sol·licitar-se per a cobrir parcialment el finançament de gastos generats pels cursos d'entrenador o tècnic esportiu.
  
2.2. Els cursos objecte de sol·licitud s'hauran d'haver programat i desenrotllat conforme al que establixen el Reial Decret 1913/1997, de 19 de desembre (BOE núm. 20, de 23 de gener de 1998), i l'Orde de 5 de juliol de 1999 (BOE núm. 167 de 14 de juliol de 1999), per la qual es regulen les citades ensenyances, i hauran d'haver obtingut o estar en condició d'obtindre l'autorització administrativa a què es referix l'article vint-i-sis, punt u, de la citada Orde de 5 de juliol de 1999.
  
2.3. Els cursos en altres comunitats autònomes podran ser objecte de sol·licitud quan no hi haja programat un curs de la modalitat esportiva i nivell a la Comunitat Valenciana per a l'any 2003.
  
2.4. Les activitats formatives hauran de realitzar-se almenys parcialment i haver generat els gastos objecte de sol·licitud durant l'any 2003 i abans del final del termini de presentació de les justificacions.
  
3. Requisits dels beneficiaris
  
Els beneficiaris hauran de reunir els següents requisits:
  
a) Tindre veïnat administratiu en qualsevol municipi de la Comunitat Valenciana, que es trobe a una distància igual o superior a 20 quilòmetres de la localitat o localitats on es desenrotlle el curs.
  
b) Haver sigut admés al curs objecte de sol·licitud d'ajuda.
  
4. Import global màxim i línia de subvenció que les finança
  
4.1. L'import global màxim de les ajudes a què es referixen les bases arreplegades en el present annex II, serà de 7.583,65 euros, a càrrec de l'aplicació pressupostària 79.46.414.41, codi línia T2515000, dels pressuposts de la Generalitat Valenciana per al 2003.
  
4.2. L'import de les ajudes serà, sempre que no se supere l'import global màxim establit en el punt anterior, d'un mínim de 150 euros i un màxim de 600 euros.
  
4.3. L'import de la subvenció en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
4.4. Si, desenrotllats els actes d'instrucció corresponents i assignades les ajudes a què es referix el present annex II, no s'esgotara l'import global màxim establit en la base 4.1, l'import no adjudicat s'assignarà a les sol·licituds presentades per a les ajudes a què es referix l'annex I de la present orde, sense necessitat d'obrir nou termini de sol·licituds.
  
5. Sol·licituds i documentació
  
5.1. Les sol·licituds es realitzaran per mitjà d'instància dirigida al conseller de Cultura i Educació, segons model normalitzat que figura com a annex II B a la present orde i que es trobarà a disposició dels interessats en les seccions d'esports de les direccions territorials de Cultura i Educació.
  
5.2. L'imprés normalitzat de sol·licitud, degudament omplit, anirà acompanyat de la següent informació i documentació:
  
a) Fotocòpia confrontada del DNI, que haurà d'anar acompanyada de fotocòpia confrontada del NIF únicament en el cas que el DNI no arreplegue ja estes dades.
  
b) Certificat d'empadronament que acredite la seua residència a la Comunitat Valenciana.
  
c) Programació de l'activitat: cost, convocatòria, dades de l'entitat organitzadora, dates, hores lectives, continguts, etc. En este apartat se citarà la normativa a l'empara de la qual es programa el curs, i si és procedent la resolució d'autorització.
  
d) Fotocòpia confrontada del document que acredite el pagament de la inscripció o de l'admissió a l'activitat.
  
e) Curriculum vitae. Exclusivament s'incorporaran i acreditaran documentalment aquells mèrits inclosos en el barem en la base 6.2 del present annex.
  
f) Fitxa de manteniment de tercers (dades bancàries) segons l'imprés normalitzat que es podrà retirar en les seccions d'Esports de les direccions territorials de Cultura i Educació, sempre que no s'haja presentat dins del mateix exercici econòmic, davant de la Direcció General de l'Esport, en compliment d'esta o semblant convocatòria de subvencions.
  
5.3. A més de la informació i documentació assenyalada en el punt 5.2, la Direcció General de l'Esport podrà demanar qualsevol altra que considere necessària per al millor coneixement i comprensió de l'aplicació de la subvenció.
  
5.4. Les sol·licituds es presentaran en el Registre General de la Conselleria de Cultura i Educació, en el Registre Auxiliar de la Direcció General de l'Esport, o en els registres de les direccions territorials de Cultura i Educació, les seccions d'esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.5. El termini de presentació de sol·licituds serà des de l'endemà de la publicació de la present orde en el Diari Oficial de la Generalitat Valenciana fins al dia 19 de setembre del 2003.
  
5.6. L'admissió a tràmit d'una sol·licitud de subvenció no generarà cap compromís de concessió de la subvenció.
  
5.7. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè l'esmenen en el termini de deu dies, amb indicació que, si així no ho feren, es considerarà que han desistit de la seua petició; tot això després de la resolució dictada pel director general de l'Esport.
  
6. Valoració de les sol·licituds i resolució del procediment
  
6.1. Per a l'estudi i la valoració de les sol·licituds presentades es constituirà una comissió tècnica d'avaluació formada per cinc membres designats pel director general de l'Esport. La comissió tècnica d'avaluació podrà assessorar-se amb experts i professionals per a la valoració de sol·licituds, en cas de considerar-ho convenient.
  
6.2. La valoració de les sol·licituds s'efectuarà atenent els següents criteris:
  
6.2.1. Valoració del nombre i la distància de desplaçaments a realitzar per a activitats pròpies del període lectiu del curs objecte de sol·licitud. Esta àrea es valorarà sobre un total de 20 punts.
  
6.2.2.Experiència professional fins a un màxim de 20 punts, atenent el següent barem:
  
a) Servicis de caràcter tècnic o esportiu prestats a les federacions esportives en llocs de director tècnic, en programes de tecnificació, o altres que puguen considerar-se, a raó de 2 punts per any.
  
b) Entrenador esportiu a raó d'1 per cada any de servici com a entrenador.
  
S'acreditarà per mitjà de: certificat dels servicis prestats expedit per l'organisme competent.
  
6.2.3. L'acreditació de la condició d'esportista d'elit o d'alt nivell fins a un màxim de 5 punts. Esta àrea es valorarà amb 5 punts per l'acreditació de la condició d'esportista d'Alt Nivell o Elit ?A- i amb 3 punts per l'acreditació de la condició d'esportista d'Elit ?B?.
  
S'acreditarà per mitjà del corresponent certificat de l'organisme competent.
  
6.2.4. La comissió tècnica de valoració podrà atorgar fins a un màxim de 5 punts per altres circumstàncies concurrents que puguen ser de consideració.
  
6.2.5. En base a allò que s'ha establit per a la prelació de sol·licituds en l'apartat 4 de la present orde s'inclouran fins a un màxim de deu sol·licitants per curs, que seran els que obtinguen més puntuació entre els sol·licitants per a eixe curs.
  
La comissió tècnica d'avaluació elevarà proposta de concessió o denegació de subvenció al director general de l'Esport, que resoldrà, per delegació del conseller de Cultura i Educació, en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no es dicte cap resolució expressa en el termini de tres mesos des de la finalització del termini de presentació d'instàncies, s'entendran denegades.
  
La Direcció General de l'Esport notificarà als interessats la resolució de concessió o la denegació de les sol·licituds presentades, i també exposarà la resolució públicament en els taulers d'anuncis de les seccions d'esports de les direccions territorials de Cultura i Educació d'Alacant, Castelló i València.
  
7. Obligacions dels beneficiaris
  
7.1. Mantindre's en la situació que legitima la seua concessió.
  
7.2. Acreditar el compliment dels requisits i les condicions que determinen la concessió o el gaudi de l'ajuda.
  
7.3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
7.4. Comunicar a la Conselleria de Cultura i Educació l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
7.5. Acreditar degudament la realització i l'aprofitament de l'activitat per a la qual es concedix l'ajuda per mitjà del corresponent certificat d'aprofitament o títol corresponent.
  
8. Modificació de la resolució de concessió
  
8.1. L'import de la subvenció concedida en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
8.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
9. Procediment de pagament, termini i forma de justificació
  
9.1. El pagament es realitzarà d'una sola vegada i una vegada justificada degudament l'ajuda.
  
9.2. Per al cobrament de l'ajuda, els beneficiaris hauran de presentar la documentació següent:
  
- Certificat d'assistència i aprofitament.
  
- Certificat de gastos i compte justificatiu, segons el model que figura com a annex V d'esta orde, en el qual se citen les factures que s'aporten.
  
- Fotocòpia confrontada de la factura corresponent a la inscripció a l'activitat, o d'altres gastos generats per import igual o superior a l'ajuda concedida.
  
9.3. Les justificacions hauran de presentar-se abans del 17 de novembre del 2003, llevat que s'amplie el termini en la resolució de concessió de subvencions.
  
10. Reintegrament de les subvencions
  
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit regulat en la base 8.1, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat desenrotllada.
  
11. Base final
  
En tot el que no preveu esta orde, els beneficiaris se sotmetran al que establix la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici de què es tracte.
  
Tot això sense perjuí del règim d'infraccions i sancions previst en el títol VI del Text Refós de la Llei d'Hisenda Pública de la Generalitat Valenciana.
  
ANNEX III
  
Bases per què es regula la concessió de subvencions a federacions esportives de la Comunitat Valenciana per a l'organització de cursos de formació conduents a titular i diplomar tècnics i entrenadors en les distintes modalitats esportives.
  
1. Beneficiaris
  
Podran ser beneficiaris de les ajudes incloses en este annex les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana que programen cursos de tècnics esportius i entrenadors durant 2003.
  
2. Objecte i aplicació de les ajudes
  
2.1. Les subvencions podran sol·licitar-se per a cobrir parcialment els gastos que es generen en l'exercici 2003, per l'organització per part de les federacions esportives i dins dels seus propis plans de formació, de cursos de formació conduents a titular i diplomar tècnics i entrenadors en les seues modalitats esportives corresponents, en alguna de les següents modalitats:
  
a) Cursos d'entrenadors per a una única modalitat esportiva.
  
b) Cursos d'entrenadors de programació conjunta, que consistixen en cursos que organitze una federació esportiva comprometent-se a:
  
- Desenrotllar el bloc comú en les instal·lacions que designe la Direcció General de l'Esport
  
- Organitzar el bloc comú per a un màxim de 50 alumnes, dels quals reservaran almenys 25 places per a alumnes d'altres modalitats esportives. Per a esta admissió comptaran amb el vistiplau de la Direcció General de l'Esport.
  
2.2. Els gastos a què es podran destinar les subvencions seran:
  
- Honoraris del professorat.
  
- Gastos de material didàctic.
  
- Gastos d'organització i gestió de l'activitat (màxim el 10% del balanç final de l'activitat).
  
3. Requisits
  
3.1.Podran sol·licitar les ajudes les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana, que programen cursos de tècnics esportius i entrenadors durant el 2003, i que tinguen el seu inici amb anterioritat al dia 30 de setembre del mateix any.
  
3.2. Els cursos s'adaptaran, en la seua programació i requisits, al que establixen la disposició transitòria primera del Reial Decret 1913/1997, de 19 de desembre (BOE núm. 20, de 23 de gener de 1998), i l'Orde de 5 de juliol de 1999 (BOE núm. 167 de 14 de juliol de 1999), i hauran d'haver obtingut o estar en condició d'obtindre l'autorització administrativa a què es referix l'apartat vint-i-sis, punt u, de la citada Orde de 5 de juliol de 1999, i la resta de normativa que els siga d'aplicació.
  
3.3. De forma excepcional i en relació amb el que establix el punt anterior, les federacions amb modalitats esportives autòctones podran sol·licitar subvencions a l'empara de la present orde per als cursos d'entrenadors que programen, sempre que seguisquen els requisits establits en la normativa citada en el punt anterior.
  
3.4. En el cas que la federació sol·licitant tinga programat el bloc comú conjuntament amb una altra federació esportiva, haurà de fer constar esta circumstància.
  
3.5. Els diplomes i certificats que expedisquen les federacions esportives en relació amb els cursos que realitzen quedaran subjectes a la normativa aplicable, als efectes d'homologació, revalidació i altres reconeixements a què puguen donar lloc.
  
4. Import global màxim i línia de subvenció que les finança
  
4.1. L'import global màxim de les ajudes a què es referixen les bases arreplegades en el present annex III, serà de 30.650,00 euros, a càrrec de l'aplicació pressupostària 96.23.698.18, codi línia T2794000, dels pressuposts de la Generalitat Valenciana per al 2003. D'este import es destinaran 11.350,00 euros per als cursos a què es referix la base 2.1.a, i 19.300,00 euros per als cursos de programació conjunta als quals es referix la base 2.1.b. En el cas que no s'esgotaren estos imports s'assignarien entre la resta de sol·licituds arreplegades en el present annex.
  
4.2. Per l'organització de cada curs de formació a què es referix la base 2.1.a es podrà percebre una ajuda per curs d'un mínim de 600 euros. Els cursos de programació conjunta a què es referix la base 2.1.b podran rebre una subvenció mínima de 1.800 euros. En qualsevol cas, per la totalitat de cursos que organitze cada entitat beneficiària podrà rebre fins a un import màxim de 9.000 euros.
  
4.3. La subvenció en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari. S'establix un límit màxim de l'import total de la subvenció en el 75% del cost real del curs.
  
5. Sol·licituds i documentació
  
5.1. Les sol·licituds es realitzaran per mitjà d'instància dirigida al conseller de Cultura i Educació, segons model normalitzat que figura com a annex III B a la present orde i que es trobarà a disposició dels interessats en les seccions d'Esports de les direccions territorials de Cultura i Educació.
  
5.2. L'imprés normalitzat de sol·licitud, degudament omplit, anirà acompanyat de la següent informació i documentació:
  
5.2.1. Projecte de l'activitat segons model que es facilitarà en les seccions d'Esports de les direccions territorials de Cultura i Educació, especificant en qualsevol cas:
  
- Nivell d'ensenyances i nom del diploma que atorga.
  
- Nombre de places convocades i quotes d'inscripció.
  
- Pla d'estudis amb hores lectives per matèries i blocs.
  
- Programa del curs amb dates, horaris, instal·lacions i localitats de celebració.
  
- Dades d'identificació del director/a del curs i quadro de professors i tribunals, especificant funcions, matèries a impartir i titulació que els capacita.
  
- Règim de seguretat adoptat.
  
- Convocatòria del curs, amb la informació pública a remetre als interessats.
  
5.2.2. Pressupost de l'activitat, ingressos i gastos, incloent totes les ajudes concedides i/o sol·licitades, així com les aportacions tècniques i materials que realitza cada una, concretant en qualsevol cas el concepte a què es destina la subvenció sol·licitada.
  
5.2.3. Dades relatives al nombre de llicències d'esportistes i tècnics per nivell de formació i per províncies, nombre d'entitats i nombre d'equips per províncies. Estes dades faran referència a la seua modalitat i, si és procedent, especialitat esportiva corresponent i per a la temporada en curs.
  
5.2.4. En el cas que el sol·licitant programe el bloc comú en col·laboració amb altres federacions esportives, segons el que establix la base 3.4 del present annex III, presentarà acord firmat pels respectius presidents de federació i assumirà el finançament dels gastos i de l'organització del citat bloc comú.
  
5.2.5. En el cas que el sol·licitant demane la subvenció per a cursos de programació conjunta als que s'establix en la base 2.1.b, haurà de presentar compromís per escrit de desenrotllar el bloc comú en les condicions establides en la citada base.
  
5.2.6. Fitxa de manteniment de tercers (dades bancàries) segons imprés normalitzat que es podrà retirar en les seccions d'Esports de les direccions territorials de Cultura i Educació.
  
5.2.7. Documentació acreditativa que es troben al corrent de les obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia i Hisenda (DOGV núm. 2775 de 21-06-96). Excepte els casos exonerats per l'article 3 de l'orde citada, entre altres, subvencions lliurades a favor d'entitats locals, o totes aquelles que en conjunt no superen la quantia de 1.803,04 euros per concepte i any.
  
No serà necessària la presentació de la documentació requerida en este apartat quan ja s'haja presentat, dins del mateix exercici econòmic, davant de la Direcció General de l'Esport, en compliment de la mateixa o semblant convocatòria de subvencions, sempre que s'indique expressament en quina convocatòria han sigut presentades i que estos certificats estiguen vigents en eixe moment.
  
5.2.8. Serà suficient la presentació de fotocòpia de la documentació requerida en els anteriors apartats 5.2.6 i 5.2.7, quan ja s'hagen presentat en original, dins del mateix exercici econòmic, davant de la Direcció General de l'Esport, en compliment de la mateixa o semblant convocatòria de subvencions. En este cas, caldrà indicar en quina convocatòria de sol·licitud d'ajudes ha sigut presentada la referida documentació, o bé caldrà presentar fotocòpies dels documents referits.
  
5.3. A més de la informació i documentació assenyalada en el punt 5.2, la Direcció General de l'Esport podrà demanar qualsevol altra que considere necessària per al millor coneixement i comprensió de l'aplicació de la subvenció.
  
5.4. Les sol·licituds es presentaran en el Registre General de la Conselleria de Cultura i Educació, en el Registre Auxiliar de la Direcció General de l'Esport, o en els registres de les direccions territorials de Cultura i Educació, les seccions d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.5. El termini de presentació de sol·licituds serà de dos mesos a comptar a partir del dia següent de la publicació de la present orde en el Diari Oficial de la Generalitat Valenciana.
  
5.6. L'admissió a tràmit d'una sol·licitud de subvenció no generarà cap compromís de concessió d'aquella.
  
5.7. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè l'esmenen en el termini de deu dies, i se'ls indicarà que, si no ho feren així, es considerarà que han desistit de la seua petició, tot això després de la resolució dictada pel director general de l'Esport.
  
6. Valoració de les sol·licituds i resolució del procediment
  
6.1. Per a l'estudi i la valoració de les sol·licituds presentades, es constituirà una comissió tècnica d'avaluació formada per cinc membres designats pel director general de l'Esport. La comissió tècnica d'avaluació podrà assessorar-se amb experts i professionals per a la valoració de sol·licituds, si ho considera convenient.
  
6.2. La valoració de les sol·licituds s'efectuarà atenent els següents criteris:
  
6.2.1. L'experiència de l'entitat en l'organització d'activitats de semblant naturalesa, així com l'aprofitament efectiu de subvencions concedides a l'efecte en les convocatòries corresponents als dos exercicis anteriors es valorarà fins a un 20% del total.
  
6.2.2. La major demanda de formació de tècnics esportius per al nivell i la modalitat o especialitat esportiva de l'activitat per a la qual se sol·licita subvenció, valorant la relació entre el nombre de llicències d'esportistes, el nombre d'entitats i els equips federats i les llicències de tècnics de cada nivell. Este apartat es valorarà fins a un 20% del total.
  
6.2.3. El nombre més gran d'hores lectives i la necessitat d'utilització d'instal·lacions específiques, singulars, i amb necessitat de desplaçament es valorarà sobre un 20% del total.
  
6.2.4. La col·laboració amb altres federacions segons el que establix l'apartat 3.4 es valorarà fins a un 20% del total.
  
6.2.5. L'equilibri i l'ordenació del pressupost d'ingressos i gastos, l'aportació d'altres entitats o patrocinadors, etc., es valorarà fins a un 20% del total.
  
6.3. La comissió tècnica d'avaluació elevarà proposta de concessió o denegació de subvenció al director general de l'Esport, que resoldrà, per delegació del conseller de Cultura i Educació, en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no recaiga resolució expressa en el termini de tres mesos des de la finalització del termini de presentació d'instàncies, s'entendran denegades.
  
6.4. La Direcció General de l'Esport notificarà als interessats la resolució de concessió o denegació de les sol·licituds presentades, i també exposarà la resolució públicament en els taulers d'anuncis de les seccions d'esports de les direccions territorials de Cultura i Educació d'Alacant, Castelló i València.
  
7. Obligacions dels beneficiaris
  
7.1. Mantindre's en la situació que legitima la seua concessió.
  
7.2. Acreditar el compliment dels requisits i les condicions que determinen la concessió o gaudi de l'ajuda.
  
7.3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
7.4. Comunicar a la Conselleria de Cultura i Educació l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
7.5. Incloure convenientment, en el material que es remeta o elabore amb motiu de la realització de l'activitat, la col·laboració de la Generalitat Valenciana, segons el model que haurà de sol·licitar-se en la Direcció General de l'Esport.
  
7.6. Procedir a la convocatòria pública del curs, així com garantir la seguretat dels participants per mitjà d'una pòlissa que cobrisca la responsabilitat civil, l'assistència sanitària de primers auxilis i els danys per accident, incloent-hi invalidesa i mort.
  
7.7. Desenrotllar el curs per al qual s'haja concedit la subvenció mantenint-ne les condicions i sol·licitant l'autorització per a efectuar qualsevol modificació d'estes que, en funció de les circumstàncies, calga adoptar.
  
8. Modificació de la resolució de concessió.
  
8.1. L'import de la subvenció concedida en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
8.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
9. Responsabilitats
  
La Generalitat Valenciana no assumix cap responsabilitat sobre possibles danys i perjuís en què puguen incórrer les institucions o entitats organitzadores, o membres del seu equip durant la realització de l'activitat subvencionada, en la seu en què es desenrotllen o respecte a tercers.
  
10. Procediment de pagament, termini i forma de justificació
  
10.1. El pagament es realitzarà d'una sola vegada quan s'haja justificat degudament l'activitat objecte de subvenció.
  
10.2. Les justificacions hauran de presentar-se abans del 17 de novembre del 2003, llevat que s'amplie el termini en la resolució de concessió de subvencions.
  
10.3. Per al cobrament de la subvenció, els beneficiaris hauran de presentar la documentació següent:
  
- Certificat que arreplegue el resum de gastos
  
- Certificat de gastos i compte justificatiu, segons model que figura com a annex V d'esta orde, que acredite la deguda aplicació de l'import de la subvenció a les activitats per a les quals va sol·licitar l'ajuda econòmica, acompanyat dels documents que abonen els gastos efectuats, en original i còpia. Una vegada comprovats els documents, es tornaran a les entitats els originals per a la seua custòdia. Els justificants del compte justificatiu hauran de complir els requisits formals legalment establits.
  
10.4. No es podran aplicar als fons procedents de la subvenció els gastos ocasionats per:
  
Adquisició d'immobilitzat
  
Adquisició de béns destinats a la venda.
  
Aportacions a sistemes complementaris de pensions.
  
Multes i recàrrecs per pròrroga o apremi imposats per qualsevol administració pública.
  
Els bitllets emesos i no utilitzats.
  
Gastos extres d'hotel.
  
Indemnitzacions per raó de servici que superen les quanties màximes establides per la Generalitat Valenciana per al seu personal.
  
Gastos sumptuaris.
  
Gastos socials (primes per assegurança de vida, etc.) excepte la quota a la Seguretat Social i la resta de cotitzacions socials.
  
Indemnitzacions per acomiadament.
  
Bestretes reintegrables.
  
Gastos d'altres exercicis (els ocasionats en anys diferents del de l'aplicació de la subvenció).
  
10.5 .Respecte de l'Impost sobre el Valor Afegit (IVA), s'ajustarà al que es disposa a continuació:
  
Si l'entitat beneficiària només realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida, l'IVA suportat.
  
Si l'entitat beneficiària realitza operacions no declarades exemptes per l'Agència Tributària, només podrà justificar a càrrec de la subvenció concedida, l'IVA suportat no deduïble per aplicació del percentatge de prorrata que hi siga d'aplicació.
  
11. Reintegrament de les subvencions
  
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit regulat en la base 8.1, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat desenrotllada.
  
12. Base final
  
En tot allò que no preveu esta orde, els beneficiaris se sotmetran al que establixen la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici de què es tracte.
  
Tot això sense perjuí del règim d'infraccions i sancions previst en el títol VI del Text Refós de la Llei d'Hisenda Pública de la Generalitat Valenciana.
  
ANNEX IV
  
Bases per què es regula la concessió de subvencions a entitats per a l'organització d'activitats de formació permanent de tècnics i professionals de l'activitat física i de l'esport a la Comunitat Valenciana.
  
1. Beneficiaris
  
Podran sol·licitar les ajudes a què es referix el present annex IV les universitats, les federacions esportives, els ens locals o els ajuntaments de la Comunitat Valenciana, i altres entitats sense ànim de lucre de la Comunitat Valenciana que organitzen activitats de formació permanent de tècnics i professionals de l'activitat física i de l'esport a la Comunitat Valenciana.
  
2. Objecte i aplicació de les ajudes
  
Les subvencions podran sol·licitar-se per a cobrir parcialment els gastos per l'organització i realització, a càrrec de les entitats a què es referix l'apartat anterior, d'activitats de formació permanent de tècnics i professionals de l'activitat física i l'esport, sempre que s'enquadren en les àrees d'interés prioritari per a la Direcció General de l'Esport de la Conselleria de Cultura i Educació a què es referix l'apartat següent.
  
3. Requisits
  
3.1.Es consideren àrees d'interés prioritari per a les ajudes a què es referix el present annex IV les següents:
  
- Àrea de rendiment esportiu. Atés dins d'esta les referents als àmbits propis de l'entrenament en una o diverses modalitats esportives reconegudes oficialment i aquelles ciències auxiliars relacionades com medicina, fisiologia, biomecànica i altres que puguen considerar-se com a tal.
  
- Àrea de la gestió esportiva. Atés dins d'esta les dirigides a la gestió i direcció d'entitats, programes esportius o instal·lacions esportives.
  
3.2. S'entendran dins de la present orde les activitats de formació de postgrau, màster universitari, etc., que convoquen les universitats de la Comunitat Valenciana sempre que es programen amb una càrrega lectiva superior als 4 crèdits.
  
3.3.Queden expressament fora de l'àmbit de les subvencions previstes en el present annex IV les següents activitats:
  
Cursos que comporten l'obtenció de títol acadèmic, incloent-hi aquells seminaris o activitats que formen part del pla d'estudis d'estos.
  
Cursos específics de formació del professorat, o cursos i programes de formació esportiva ordinaris que programen periòdicament universitats i altres entitats docents.
  
Cursos destinats a titular o obtindre diplomes de capacitació referits a modalitats esportives de:
  
Instructors, monitors, experts, especialistes, o altres capacitacions, que puguen convocar distintes entitats.
  
Entrenadors i tècnics esportius, que organitzen federacions esportives als quals es referix específicament l'annex III de la present orde.
  
4. Import global màxim i línia de subvenció que les finança
  
4.1. L'import global màxim de les ajudes a què es referixen les bases arreplegades en el present annex serà de 22.770 euros, a càrrec de l'aplicació pressupostària 09.09.457,10, línia codi T2793000, dels pressuposts de la Generalitat Valenciana per al 2003.
  
4.2. L'import de la subvenció en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenrotllar pel beneficiari. S'establix un límit màxim de l'import total de la subvenció en el 50% del cost real de l'activitat.
  
5. Sol·licituds i documentació
  
5.1. Les sol·licituds es realitzaran per mitjà d'instància dirigida al conseller de Cultura i Educació, segons model normalitzat que figura com a annex IV B a la present orde i que es trobarà a disposició dels interessats en les seccions d'Esports de les direccions territorials de Cultura i Educació.
  
5.2. L'imprés normalitzat de sol·licitud, degudament omplit, anirà acompanyat de la següent informació i documentació:
  
5.2.1. Projecte de l'activitat, especificant en tot cas(1):
  
Nombre de places convocades.
  
Currículum de l'activitat, amb hores lectives per matèries i blocs
  
Programa amb dates, horaris, instal·lacions i localitats de celebració.
  
Dades d'identificació del director/a del curs i quadro de professors.
  
(1): Les activitats que ja hagen sigut subvencionades en anys anteriors, no podran rebre subvenció, a pesar que el desenrotllament d'estes abrace diversos anys consecutius. D'igual forma, aquelles entitats que desenrotllen més de dos activitats, hauran d'unir el conjunt d'estes en una sola sol·licitud, i es tractaran en conjunt, com un programa d'activitats, a l'efecte de subvenció. L'ajuda econòmica que corresponga es resoldrà a favor del conjunt de les subvencions sol·licitades.
  
5.2.2. Pressupost global de l'activitat, detallant ingressos i gastos i especificant altres institucions o entitats col·laboradores, detallant aportacions econòmiques, incloent totes les ajudes concedides i/o sol·licitades i concretant el concepte a què es destina la subvenció sol·licitada.
  
5.2.3. Les entitats privades hauran d'acreditar la seua existència presentant còpia confrontada dels seus estatuts i un certificat que acredite la representació de la persona firmant de la sol·licitud.
  
5.2.4. Fitxa de manteniment de tercers (dades bancàries), segons imprés normalitzat que es podrà retirar en les seccions d'Esports de les direccions Territorials de Cultura i Educació.
  
5.2.5. Documentació acreditativa que es troben al corrent de les seues obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia i Hisenda (DOGV núm. 2775 de 21-06-96). Excepte els casos exonerats per l'article 3 de l'orde citada, entre altres, subvencions lliurades a favor d'entitats locals o totes aquelles que en conjunt no superen la quantia de 1.803,04 euros per concepte i any.
  
5.2.6. Serà suficient la presentació de fotocòpia de la documentació requerida en els anteriors apartats 5.2.3 i 5.2.4 quan ja s'hagen presentat en original, dins del mateix exercici econòmic, davant de la Direcció General de l'Esport, en compliment de la mateixa o semblant convocatòria de subvencions; en este cas s'haurà d'indicar en quina convocatòria de sol·licitud d'ajudes ha sigut presentada la referida documentació, o bé presentar fotocòpies d'esta.
  
5.3. A més de la informació i documentació assenyalada en el punt 5.2, la Direcció General de l'Esport podrà demanar-ne qualsevol altra que considere necessària per al millor coneixement i comprensió de l'aplicació de la subvenció.
  
5.4. Les sol·licituds es presentaran en el Registre General de la Conselleria de Cultura i Educació, en el Registre Auxiliar de la Direcció General de l'Esport o en els registres de les direccions territorials de Cultura i Educació, les seccions d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.5. El termini de presentació de sol·licituds serà de dos mesos a comptar des del dia següent de la publicació de la present orde en el Diari Oficial de la Generalitat Valenciana.
  
5.6. L'admissió a tràmit d'una sol·licitud de subvenció no generarà cap compromís de concessió d'aquella.
  
5.7. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè ho esmenen en el termini de deu dies, amb indicació que, si així no ho feren, es considerarà que han desistit de la seua petició, després de la resolució dictada pel director general de l'Esport.
  
6. Valoració de les sol·licituds i resolució del procediment
  
6.1. Per a l'estudi i la valoració de les sol·licituds presentades, es constituirà una comissió tècnica d'avaluació formada per cinc membres designats pel director general de l'Esport. La comissió tècnica d'avaluació podrà assessorar-se amb experts i professionals per a la valoració de sol·licituds, en cas de considerar-ho convenient.
  
6.2. La valoració de les sol·licituds s'efectuarà atenent els següents criteris:
  
6.2.1. El nombre més alt d'hores, així com la relació entre el nombre d'hores lectives i el preu, es valorarà fins a un 20% del total.
  
6.2.2. L'experiència general docent de l'entitat organitzadora i l'experiència específica en activitats formatives semblants a la proposada, es valorarà fins a un 20% del total.
  
6.2.3. El major àmbit de l'activitat programada: àmbit autonòmic, nacional o internacional de l'activitat, valorant les entitats i el quadro de professionals que hi participen, es valorarà fins a 20% del total.
  
6.2.4. L'equilibri i l'ordenació del pressupost d'ingressos i gastos, l'aportació d'altres entitats o patrocinadors, etc., es valorarà fins al 20% del total.
  
6.2.5. Les places gratuïtes i altres millores oferides es valorarà fins a un 20% del total.
  
6.3. La comissió tècnica d'avaluació elevarà proposta de concessió o denegació de subvenció al director general de l'Esport, el qual resoldrà, per delegació del conseller de Cultura i Educació, en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no recaiga resolució expressa en el termini de tres mesos des de la finalització del termini de presentació d'instàncies, s'entendran denegades.
  
6.4. La Direcció General de l'Esport notificarà als interessats la resolució de concessió o denegació de les sol·licituds presentades, i també exposarà la resolució públicament en els taulers d'anuncis de les seccions d'esports de les direccions territorials de Cultura i Educació d'Alacant, Castelló i València.
  
7. Obligacions dels beneficiaris
  
7.1. Mantindre's en la situació que legitima la seua concessió.
  
7.2. Acreditar el compliment dels requisits i condicions que determinen la concessió o el gaudi de l'ajuda.
  
7.3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
  
7.4. Comunicar a la Conselleria de Cultura i Educació l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
7.5. Incloure convenientment, en el material que es remeta o elabore amb motiu de la realització de l'activitat, la col·laboració de la Generalitat Valenciana, segons model que haurà d'arreplegar-se en la Direcció General de l'Esport.
  
7.6. Desenrotllar l'activitat per a la qual s'haja concedit la subvenció mantenint-ne les condicions i sol·licitant autorització per a qualsevol modificació que haja d'adoptar-se en funció de les circumstàncies.
  
8. Modificació de la resolució de concessió
  
8.1. L'import de la subvenció concedida en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
8.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
9. Responsabilitats
  
La Generalitat Valenciana no assumix cap responsabilitat sobre possibles danys i perjuís en què puguen incórrer les institucions o entitats organitzadores, o membres del seu equip durant la realització de l'activitat subvencionada, en la seu en què es desenrotllen o respecte a tercers.
  
10. Procediment de pagament, termini i forma de justificació
  
10.1. El pagament es realitzarà d'una sola vegada quan s'haja justificat degudament l'activitat objecte de subvenció.
  
10.2. Les justificacions hauran de presentar-se abans del 17 de novembre del 2003, llevat que s'amplie el termini en la resolució de concessió de subvencions.
  
10.3. Per al cobrament de la subvenció, els beneficiaris hauran de presentar la documentació següent:
  
 - Certificat que arreplegue el resum de gastos.
  
- Certificat de gastos i compte justificatiu, segons el model que figura com a annex V d'esta orde, que acredite la deguda aplicació de l'import de la subvenció a les activitats per a les quals va sol·licitar l'ajuda econòmica, acompanyat dels documents que abonen els gastos efectuats, en original i còpia. Una vegada comprovats els documents, es tornaran a les entitats els originals per a la seua custòdia. Els justificants del compte justificatiu hauran de complir els requisits formals legalment establits.
  
10.4. No es podran aplicar als fons procedents de la subvenció els gastos ocasionats per:
  
Adquisició d'immobilitzat
  
Adquisició de béns destinats a la venda.
  
Aportacions a sistemes complementaris de pensions.
  
Multes i recàrrecs per pròrroga o apremi imposat per qualsevol administració pública.
  
Els bitllets emesos i no utilitzats.
  
Gastos extres d'hotel.
  
Indemnitzacions per raó de servici que superen les quanties màximes establides per la Generalitat Valenciana per al seu personal.
  
Gastos sumptuaris.
  
Gastos socials (primes per assegurança de vida, etc.) excepte la quota a la Seguretat Social i la resta de cotitzacions socials.
  
Indemnitzacions per acomiadament.
  
Bestretes reintegrables.
  
Gastos d'altres exercicis (els ocasionats en anys diferents del de l'aplicació de la subvenció).
  
10.5. Respecte de l'Impost sobre el Valor Afegit (IVA), caldrà adequar-se al que es disposa a continuació:
  
Si l'entitat beneficiària només realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida, l'IVA suportat.
  
Si l'entitat beneficiària realitza operacions no declarades exemptes per l'Agència Tributària, només podrà justificar a càrrec de la subvenció concedida, l'IVA suportat no deduïble per aplicació del percentatge de prorrata que hi siga d'aplicació.
  
11. Reintegrament de les subvencions
  
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el supòsit inclòs en la base 8.1, quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat desenrotllada.
  
12. Base final
  
En tot el que no preveu esta orde, els beneficiaris se sotmetran al que establix la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici de què es tracte.
  
Tot això sense perjuí del règim d'infraccions i sancions previst en el títol VI del Text Refós de la Llei d'Hisenda Pública de la Generalitat Valenciana.